
A vas hatása a hashártya mesothelsejtek foszfát-indukálta kalcifikációjára és oszteoblaszt-irányú transzformációjára

Kulcsszavak: mesothelsejtek, kalcifikáció, vas, peritoneális dialízis
A krónikus veseelégtelenség (CKD) egy progresszív, közegészségügyi problémát jelentő kórállapot, melynek prevalenciája a világon jelenleg 10% körüli, így hozzávetőlegesen 800 millió embert érint világszerte. A vesepótlás egyik modalitása a peritoneális dialízis, azonban hosszútávú alkalmazásának súlyos szövődményeként a hashártya kalcifikálódik, felszínén hidroxiapatit kristályok jelennek meg. A folyamat pontos mechanizmusa nem tisztázott, azonban a veseelégtelenségre jellemző ásványi anyagok nem megfelelően szabályozott anyagcseréje szerepet játszhat a szövődmények kialakulásában. Korábbi tanulmányainkban igazoltuk, hogy a vas gátolja az aorta simaizomsejtek és az aorta billentyűkben található intersticiális sejtek oszteoblaszt-irányú transzdifferenciációját és az extracelluláris mátrix mineralizációját azáltal, hogy indukálja a ferroxidáz aktivitással rendelkező H-ferritin expresszióját.
Munkák során célul tűztük ki annak vizsgálatát, hogy a vas hogyan befolyásolja a peritoneumot határoló mesothelsejtek oszteoblasztos transzformációját és matrix mineralizációját.
Ennek feltárásához humán mesothelsejteket (HMtC) tenyésztettünk magas foszfát (Pi, 3mmol/L) és kalcium (Ca, 0.9mmol/L) tartalmú mediában (kalcifikáló medium), és vizsgáltuk a hozzáadott vas (vas-ammónium-citrát, 1-50µmol/L) hatását a HMtC sejtek kalcifikációjára. Alizarin Red festéssel, extracelluláris kalcium depozíció méréssel és az intracellularis foszfát mérésével igazoltuk, hogy a vas dózisfüggően gátolja a kalcifikáló mediumban tenyésztett HMtC sejtek kalcifikációját valamint a sejtek foszfát felvételét. Kimutattuk, hogy a vas gátolja a HMtC sejtek oszteoblaszt-irányú transzformációját is: vas jelenlétében a magas Pi és Ca által indukált csontspecifikus markerek mRNS szintje jelentősen lecsökkent, azonfelül a vas gátolta kalcifikáló mediumban tenyésztett sejtekben a kontraktilis fehérjék expresszió csökkenését. Továbbá azt is kimutattuk, hogy a mesothel sejtekben vas hatására megemelkedik a kalcifikációt gátló, ferroxidáz aktivitással rendelkező H-ferritin szintje.
Összegzésként elmondhatjuk, hogy a vas gátolja a peritoneum mesothelsejtjeinek oszteoblaszt-irányú transzformációját és mineralizációját, ezáltal új stratégiát jelenthet a hosszútávú PD-kezelés komplikációjaként megjelenő hashártya kalcifikáció kezelésében.



